# Carmen Dominguez

María del Carmen Domínguez Álvarez (Asturias, 1969ko irailaren 10a) glaziologian aditua, abenturazalea eta esploratzaile polarra da, matematikan doktorea eta Glackma proiektuaren sortzaileetako bat. Proiektu horrek klima-aldaketa aztertzeko metodo bakarra garatu du.

## Ibilbidea

Oviedon jaio zen, baina 5 urte zituela Salamancara joan zen familiarekin bizitzera, eta hiri horretan bizi da. Matematika aplikatuak ikasi zituen Groningako Unibertsitatean (Herbehereak) eta Salamancako Unibertsitatean. Doktoretza 1998an egin zuen azken unubertsitate horretan, eta irakasle titularra da bertan 2001etik.
Txikitatik naturazale amorratua izan da. Matematikarako aplikazio praktiko baten bila zebilela, Carmenek beti "erreminta-kaxa" gisa hartu izan duena, Adolfo Erasok Madrilen Perito Morenori buruz emandako hitzaldi batean aurkitu zuen, eta glaziarren zale sutsua bihurtu zuen. Glaziar baten barruan lehen esplorazioa egin ondoren eta Antartikan lehen aldiz murgildu ondoren, argi izan zuen bere bizitzan besteei eskualde polarren errealitatea ezagutaraztera bideratuta egongo zela.
GLACKMA proiektua (Glaziarrak, Criokarst eta Ingurumena) 2001. urtean jarri zen martxan, eta, ondoren, 2010. urtean, izen berarekin, irabazi-asmorik gabeko elkarte bat sortu zuten. Horrekin deskarga glaziarra neurtzeaz arduratzen dira; hau da, bi hemisferioetako poloetako izotz geruzetan ur gisa galtzen den izotza neurtzeaz, hain zuzen ere. Horretarako, datuak neurtzeko eta biltzeko hainbat estazio ezarri dituzte (bai Artikoan, bai Antartikan). Estazio horiek eurek jarri dituzte, eskalada, espeleologia aurreratua eta esfortzu oso gogorrak erabiliz, eta, haiei esker, glaziarren barruko drainatzea ezagut dezakete. Zunda horiek berotze globalaren bilakaerari buruzko informazio eguneratua eta etengabea ematen dute.
Islandiara egin zuen lehen espedizioa 1997an izan zen. Harrezkero, hiru hilabete arteko 60 espedizio polar baino gehiago egin ditu, kanpin-dendetan lo eginez; besteak beste, Antartikan, Patagonian, Islandian, Svalbarden eta Siberian. 'Karmenka' ezizena jarri zioten Errusiako poloetako espedizionarioek Carmeni, eta berak horixe aukeratu du sinadura gisa.
GLACKMA proiektuaren garrantzia honetan datza: munduan bakarra den metodo batetik abiatuta, glaziar-urtzearen erregistro-estazioen sare bat martxan jarri, eta berotze globalaren bilakaera zehatz-mehatz neurtzea lortu du. GLACKMA Proiektuak bi hemisferioetako kasko polarretan deskarga glaziarra (urtzen ari den izotza) neurtzeko sistema iraultzaile bat garatu du. 2001. urteaz geroztik, glaziar-deskargako ordu-tartedun denborazko serieak sortzen dituzte ezarrita duten estazio bakoitzean. GLACKMAk klima-aldaketaren adierazle eraginkorra sortu du. Glackma elkartea ere nabarmentzen da bere alde pedagogikoagatik eta zientzia-dibulgazioa egiteagatik; gainera, Interes Orokorreko izendatu zuen Barne Ministerioak 2015ean.

## Argitalpenak

* Diario Polar, GLACKMA (2011), ISBN 978-84-939348-1-1.
* Registro continuo de la descarga glaciar un indicador en tiempo presente de la evolución del calentamento global, (Glaziar-deskargaren erregistro jarraitua, berotze globalaren bilakaeraren adierazle bat orainaldian), Ediciones Universidad de Salamanca (2008). ISBN 978-84-7800-333-4. ISBN 978-84-7800-333-3 (.pdf).

## Erreferentziak

* ↑ «Inicio» GLACKMA.
* ↑ «Domínguez Álvarez, María del Carmen | Universidad de Salamanca» www0.usal.es.
* ↑ Navarra, Universidad Pública de. «Universidad Pública de Navarra - Campus de Excelencia Internacional» www.unavarra.es.
* ↑ «USAL TV - 5 TALENTOS - Entrevista a Carmen Domínguez, profesora de la Usal y científica. Nos descubre qué nos dicen los glaciares.» tv.usal.es.
* 1 2 Internet, Unidad Editorial. «'Diario Polar': las memorias de dos científicos al límite de la aventura | Natura | elmundo.es» www.elmundo.es.
* ↑ Diximedia. Científicos españoles lideran un método único para medir el deshielo glacial. .
* ↑ «GLACKMA, Declarada de Utilidad Pública» GLACKMA.
* ↑ «Biblioteca Digital de Castilla y León > Diario polar : ¿qué nos dicen los glaciares sobre el...» bibliotecadigital.jcyl.es.
* ↑ Copia digital. .
* ↑ ÁLVAREZ, María del Carmen DOMÍNGUEZ; ROMERO, Adolfo ERASO. (2014-05-20). Registro continuo de la descarga glaciar un indicador en tiempo presente de la evolución del calentamiento global: EN Energías y cambio climático. Ediciones Universidad de Salamanca (Noiz kontsultatua: 2025-03-09).

## Kanpo estekak

* Glackma proiektuaren webgune ofiziala.
* Datuak: Q30901895
* Multimedia: Carmen Domínguez / Q30901895